## Pravilnik o dodjeli činova i promicanju vojnih osoba u činove

### NN 55/2014 (5.5.2014.), Pravilnik o dodjeli činova i promicanju vojnih osoba u činove

MINISTARSTVO OBRANE

1039

Na temelju članka 92. stavaka 3. i 4. Zakona o službi u Oružanim snagama Republike Hrvatske (»Narodne novine«, br. 73/2013), donosim

PRAVILNIK

O DODJELI ČINOVA I PROMICANJU VOJNIH OSOBA U ČINOVE

I. TEMELJNE ODREDBE

Članak 1.

Ovim Pravilnikom propisuju se kriteriji vrednovanja, postupak i način odabira te dodjele činova i promicanja vojnih osoba u činove kao i kriteriji, postupak i način odabira te dodjele činova i promicanje pričuvnika.

Članak 2.

(1) Pod pojmom vojnih osoba u smislu ovoga Pravilnika podrazumijevaju se osobe iz članka 3. Zakona o službi u Oružanim snagama Republike Hrvatske (u daljnjem tekstu Zakon).

(2) Kandidati za promicanje su vojne osobe koje ispunjavaju Zakonom propisane uvjete za promicanje.

(3) Izrazi u ovom Pravilniku koji imaju rodno značenje i bez obzira koriste li se u muškom ili ženskom rodu odnose se jednako na muški i ženski rod.

Članak 3.

(1) Dodjela čina vojnim osobama je postupak u kojem kandidati za časnike nakon ispunjavanja Zakonom propisanih uvjeta dobivaju čin poručnika/poručnika korvete te postupak kojim vojnici/mornari nakon ispunjavanja Zakonom propisanih uvjeta dobivaju čin skupnika odnosno postupak kojim vojnici/mornari nakon ispunjavanja Zakonom propisanih uvjeta dobivaju čin pozornika.

(2) Promicanje u čin je postupak u kojem vojna osoba dobiva neposredno viši čin od osobnoga čina u skladu s uvjetima propisanim Zakonom.

Članak 4.

(1) Godišnjim planom promicanja utvrđuje se planirani broj vojnih osoba za promicanje prema broju i strukturi činova po rodovima, službama i strukama.

(2) Godišnji plan promicanja iz stavka 1. ovoga članka na temelju potreba ustroja, mogućnosti proračuna, slobodnih ustrojbenih mjesta i drugih važnih okolnosti donosi ministar obrane na prijedlog načelnika Glavnog stožera Oružanih snaga Republike Hrvatske (u daljnjem tekstu načelnik Glavnog stožera) do kraja listopada tekuće godine za sljedeću godinu.

Članak 5.

(1) Ustrojstvena jedinica Ministarstva obrane nadležna za ljudske resurse po službenoj dužnosti pribavlja uvjerenja o nekažnjavanju Ministarstva pravosuđa za kandidate za dodjelu čina skupnika i poručnika/poručnika korvete te za promicanje u vojničke/mornaričke, dočasničke i časničke činove odnosno za promicanje u činove generala/admirala.

(2) Ustrojstvena jedinica iz stavka 1. ovoga članka po službenoj dužnosti pribavlja i uvjerenja o nekažnjavanju vojnostegovnog suda za kandidate za dodjelu čina poručnika/poručnika korvete te za promicanje u časničke činove odnosno za promicanje u činove generala/admirala.

(3) Ustrojstvena jedinica Oružanih snaga Republike Hrvatske (u daljnjem tekstu Oružane snage) nadležna za upravljanje osobljem po službenoj dužnosti pribavlja uvjerenja o nekažnjavanju vojnostegovnog suda za kandidate za dodjelu čina skupnika te za promicanje u vojničke/mornaričke i dočasničke činove.

(4) Uvjerenja o nevođenju kaznenog postupka nadležnoga općinskog suda pribavljaju kandidati za dodjelu čina odnosno kandidati za promicanje u činove.

II. POSTUPAK DODJELE ČINA

Članak 6.

(1) Kandidati za dodjelu čina pozornika su vojnici/mornari koji zadovoljavaju uvjete propisane Zakonom.

(2) Odabir kandidata za dodjelu čina pozornika provodi se prema kriterijima i postupku propisanom člancima 9. – 15. ovoga Pravilnika.

Članak 7.

(1) Kandidati za dodjelu čina skupnika su vojnici/mornari polaznici prve razine slijedno – rastuće dočasničke izobrazbe i vojnici/mornari koji su završili prvu razinu slijedno – rastuće dočasničke izobrazbe.

(2) Ravnatelj Hrvatskog vojnog učilišta ili drugi načelniku Glavnog stožera neposredno podređen zapovjednik ili voditelj nadležan za prvu razinu slijedno – rastuće dočasničke izobrazbe dostavlja prijedloge za dodjelu čina skupnika za vojnike/mornare za koje se očekuje uspješan završetak izobrazbe na tiskanici PS/PP (Prilog 1.). Prijedlozi za dodjelu čina skupnika dostavljaju se ustrojstvenoj jedinici Oružanih snaga nadležnoj za upravljanje osobljem najkasnije pet dana prije završetka izobrazbe.

(3) Zapovjednik ili voditelj neposredno podređen načelniku Glavnog stožera dostavlja prijedloge za dodjelu čina skupnika (Tiskanica PS/PP) za vojnike/mornare koji su završili prvu razinu slijedno – rastuće dočasničke izobrazbe. Prijedlozi za dodjelu čina skupnika dostavljaju se ustrojstvenoj jedinici Oružanih snaga nadležnoj za upravljanje osobljem najkasnije 30 dana prije očekivane dodjele čina.

(4) Na temelju prijedloga iz stavaka 2. i 3. ovoga članka ustrojstvena jedinica Oružanih snaga nadležna za upravljanje osobljem provjerava/potvrđuje ispunjavanje zakonskih uvjeta za dodjelu čina i priprema prijedlog odluke načelnika Glavnog stožera o dodjeli čina skupnika.

(5) Ako je broj kandidata za dodjelu čina skupnika veći od planiranog broja predviđenog godišnjim planom promicanja, ustrojstvena jedinica Oružanih snaga nadležna za upravljanje osobljem provodi odabir kandidata prema kriterijima i postupku za promicanje navedenim u člancima 9. – 15. ovoga Pravilnika.

Članak 8.

(1) Kandidati za dodjelu čina poručnika/poručnika korvete su kandidati za časnike polaznici prve razine slijedno – rastuće časničke izobrazbe.

(2) Ravnatelj Hrvatskog vojnog učilišta dostavlja prijedloge za dodjelu čina poručnika/poručnika korvete (Tiskanica PS/PP) za kandidate za časnike za koje se očekuje uspješan završetak izobrazbe. Prijedlozi za dodjelu čina poručnika/poručnika korvete dostavljaju se ustrojstvenoj jedinici Ministarstva obrane nadležnoj za ljudske resurse najkasnije 15 dana prije završetka izobrazbe.

(3) Na temelju prijedloga iz stavka 2. ovoga članka ustrojstvena jedinica Ministarstva obrane nadležna za ljudske resurse provjerava/potvrđuje ispunjavanje zakonskih uvjeta za dodjelu čina i priprema prijedlog odluke ministra obrane Predsjedniku Republike Hrvatske o dodjeli čina poručnika/poručnika korvete.

(4) Tiskanici PS/PP prilažu se uvjerenja iz članka 5. ovoga Pravilnika.

III. KRITERIJI VREDNOVANJA ZA PROMICANJE

Članak 9.

(1) Kriteriji vrednovanja za promicanje obuhvaćaju pojedine pokazatelje postignuća, iskustava, znanja i zasluga kandidata za promicanje koji su razrađeni po pojedinim kriterijima pri čemu je za svaki kriterij utvrđen broj bodova.

(2) Broj bodova za svaki kriterij vrednovanja kao i redoslijed kriterija iz stavka 1. ovoga članka utvrđen je na tiskanicama KV – Č, KV – D i KV – V (Prilog 2.).

IV. POSTUPAK ZA PROMICANJE DJELATNIH VOJNIH OSOBA

Članak 10.

(1) Ustrojstvena jedinica Ministarstva obrane nadležna za ljudske resurse 1. ožujka tekuće godine na temelju podataka u personalnoj evidenciji utvrđuje popis djelatnih vojnih osoba koje ispunjavaju Zakonom propisane uvjete za promicanje u vojničke/mornaričke, dočasničke i časničke činove.

(2) Nakon utvrđivanja popisa iz stavka 1. ovoga članka ustrojstvena jedinica Ministarstva obrane nadležna za ljudske resurse utvrđuje ukupan broj bodova prema kriterijima vrednovanja iz članka 9. ovoga Pravilnika.

(3) Na temelju utvrđenih bodova sastavlja se rangirani popis kandidata za promicanje na tiskanicama RP – Č, RP – D i RP – V (Prilog 3.).

(4) Rangirani popis kandidata za promicanje iz stavka 3. ovoga članka sastavlja se posebno za svaki čin te unutar pojedinog čina posebno za svaki rod, službu i struku prema ukupnom broju bodova od najvećeg prema najmanjem. Rod, služba i struka određuju se na temelju osobne vojnostručne specijalnosti kandidata.

(5) Ako više kandidata za promicanje ima jednak broj bodova, prednost ima kandidat s većim brojem bodova po redoslijedu kriterija iz članka 9. stavka 2. ovoga Pravilnika.

Članak 11.

(1) Ustrojstvena jedinica Ministarstva obrane nadležna za ljudske resurse 1. ožujka tekuće godine na temelju podataka u personalnoj evidenciji utvrđuje popis djelatnih vojnih osoba koje ispunjavaju Zakonom propisane uvjete za promicanje u čin generala/admirala.

(2) Popis iz stavka 1. ovoga članka ustrojstvena jedinica Ministarstva obrane nadležna za ljudske resurse dostavlja ministru obrane.

(3) Za djelatne vojne osobe iz stavka 1. ovoga članka ministar obrane će zatražiti od načelnika Glavnog stožera obrazloženje istaknutih rezultata u službi za najmanje dvostruki broj kandidata za promicanje utvrđenih godišnjim planom promicanja.

Članak 12.

Rangirani popisi kandidata za promicanje (Tiskanice RP – Č, RP – D, RP – V) sadržavaju sljedeće podatke:

– redni broj

– osobni čin

– ime, ime roditelja, prezime, datum rođenja, OIB

– naziv roda, službe, struke, VSSp

– datum dodjele odnosno promicanja u sadašnji čin

– dužnost

– cjelina, postrojba

– zapis o kaznama

– zaključak kadrovskog savjeta

– broj bodova po svakom kriteriju iz članka 9. ovoga Pravilnika

– ukupan broj bodova

– napomena.

Članak 13.

(1) Rangirani popis kandidata za promicanje u vojničke/mornaričke i dočasničke činove (Tiskanice RP – D, RP – V) ustrojstvena jedinica Ministarstva obrane nadležna za ljudske resurse dostavlja ustrojstvenoj jedinici Glavnog stožera nadležnoj za personalne poslove i u ustrojstvene jedinice Ministarstva obrane ako su kandidati za promicanje u dočasničke činove raspoređeni u ustrojstvene jedinice Ministarstva obrane.

(2) Rangirani popis kandidata za promicanje u časničke činove (Tiskanica RP – Č) ustrojstvena jedinica Ministarstva obrane nadležna za ljudske resurse dostavlja ustrojstvenoj jedinici Glavnog stožera nadležnoj za personalne poslove i u ustrojstvene jedinice Ministarstva obrane ako su kandidati za promicanje u časničke činove raspoređeni u ustrojstvene jedinice Ministarstva obrane.

(3) Rangirani popisi kandidata za promicanje dostavljaju se ustrojstvenim jedinicama iz stavaka 1. i 2. ovoga članka najkasnije u roku od 15 dana od dana utvrđivanja.

(4) Ustrojstvene jedinice iz stavaka 1. i 2. ovoga članka dužne su izvršiti provjeru točnosti rangiranih popisa kandidata za promicanje te dostaviti prijedloge eventualnih izmjena i dopuna s obrazloženjima kao i moguće preporuke čelnika odnosno zapovjednika za dodjelu dodatnih bodova. Prijedlozi izmjena i dopuna te preporuke dostavljaju se najkasnije do 5. travnja tekuće godine.

(5) Prijedlozi izmjena i dopuna rangiranih popisa kandidata za promicanje u časničke činove te preporuke iz stavka 4. ovoga članka dostavljaju se ustrojstvenoj jedinici Ministarstva obrane nadležnoj za ljudske resurse.

(6) Prijedlozi izmjena i dopuna rangiranih popisa kandidata za promicanje u vojničke i dočasničke činove te preporuke iz stavka 4. ovoga članka dostavljaju se ustrojstvenoj jedinici Glavnog stožera nadležnoj za personalne poslove.

(7) Na temelju prijedloga izmjena i dopuna rangiranih popisa kandidata za promicanje ustrojstvene jedinice iz stavaka 5. i 6. ovoga članka izrađuju revidirane popise kandidata za promicanje na tiskanicama RPK – Č, RPK – D i RPK – V (Prilog 4.).

(8) Revidirani popisi kandidata iz stavka 7. ovoga članka te preporuke čelnika odnosno zapovjednika za dodjelu dodatnih bodova razmatraju se na kadrovskom savjetu odgovarajuće razine.

Članak 14.

(1) Ministar obrane, zamjenik ministra obrane, načelnik Glavnog stožera, pomoćnici ministra obrane, glavni inspektor obrane, ravnatelj Vojne sigurnosno-obavještajne agencije, zamjenici načelnika Glavnog stožera i zapovjednici razine samostalne bojne ili više razine, mogu dati dočasniku i časniku preporuku za dodjelu dodatnih 100 bodova za promicanje ako je kandidat:

– koordinator Cilja sposobnosti odnosno ako je sudjelovao u implementaciji Cilja sposobnosti i pri tome ostvario iznadprosječne rezultate

– deficitaran u rodu ili službi (VSSp)

– dao doprinos u radu pri čemu su ostvarene znatne uštede za sustav

– uspješno vodio ili bio na istaknutim pozicijama u međunarodnim vježbama

– angažiran na temelju zapovijedi na drugim poslovima izvan opisa radnog mjesta i pri tome je ostvario iznadprosječne rezultate

– iskazao iznimnu sposobnost zapovijedanja i vođenja koje mora biti obrazloženo i potkrijepljeno s konkretnim rezultatima.

(2) Dodatni bodovi iz stavka 1. ovoga članka odobravaju se u skladu sa zaključkom kadrovskog savjeta odgovarajuće razine.

Članak 15.

(1) Revidirane popise kandidata za promicanje u časničke činove (Tiskanica RPK – Č) razmatra Kadrovski savjet Ministarstva obrane.

(2) Razinu i sastav kadrovskih savjeta za razmatranje revidiranog popisa kandidata za promicanje u dočasničke i vojničke/mornaričke činove (tiskanice RPK – D, RPK – V) utvrđuje načelnik Glavnog stožera.

(3) Kadrovski savjeti iz stavaka 1. i 2. ovoga članka za sve kandidate:

– provjeravaju uvjete propisane Zakonom

– provjeravaju podatke u revidiranom popisu kandidata za promicanje (tiskanice RPK – Č, RPK – D, RPK – V)

– razmatraju preporuke čelnika odnosno zapovjednika za dodjelu dodatnih bodova

– mogu provjeravati i ostale podatke sadržane u rangiranom popisu kandidata za promicanje (tiskanice RP – Č, RP – D, RP – V).

(4) Na temelju provjera iz stavka 3. ovoga članka kadrovski savjet odgovarajuće razine utvrđuje konačan popis kandidata za promicanje u skladu s godišnjim planom promicanja.

(5) Konačnom popisu kandidata za promicanje prilažu se zapisnici s kadrovskih savjeta odgovarajuće razine, rangirani popis kandidata za promicanje (tiskanice RP – Č, RP – D, RP – V) i revidirani popis kandidata za promicanje (tiskanice RPK – Č, RPK – D, RPK – V). Zapisnici sadrže obrazloženje po kriteriju vrednovanja »preporuka čelnika odnosno zapovjednika«

(6) Ministar obrane može predložiti Kadrovskom savjetu Ministarstva obrane razmatranje kandidata za promicanje u činove generala/admirala.

Članak 16.

(1) Ustrojstvena jedinica Glavnog stožera nadležna za personalne poslove dočasnika utvrđuje prijedlog odluke o promicanju dočasnika u viši čin za svaki čin odnosno rod, službu ili struku u skladu s godišnjim planom promicanja, brojem i strukturom činova.

(2) Čelnik ustrojstvene jedinice iz stavka 1. ovog članka dostavlja načelniku Glavnog stožera prijedlog odluke o promicanju dočasnika.

(3) Prijedlogu odluke iz stavka 2. ovog članka prilažu se zapisnici kadrovskih savjeta s prilozima iz članka 15. stavka 5. ovoga Pravilnika te uvjerenja iz članka 5. ovoga Pravilnika.

Članak 17.

(1) Ministar obrane utvrđuje prijedlog odluke o promicanju časnika u viši čin za svaki čin odnosno rod, službu ili struku u skladu s godišnjim planom promicanja, brojem i strukturom činova.

(2) Ministar obrane dostavlja Predsjedniku Republike Hrvatske prijedlog odluke o promicanju časnika.

(3) Prijedlogu odluke iz stavka 2. ovoga članka prilažu se zapisnici kadrovskih savjeta s prilozima iz članka 15. stavka 5. ovoga Pravilnika te uvjerenja iz članka 5. ovoga Pravilnika.

(4) Ministar obrane utvrđuje prijedlog odluke o promicanju u čin generala/admirala u skladu s godišnjim planom promicanja te dostavlja Predsjedniku Republike Hrvatske prijedlog odluke o promicanju u čin generala/admirala.

(5) Prijedlogu odluke iz stavka 4. ovoga članka prilažu se obrazloženja za promicanje u čin generala/admirala, uvjerenja iz članka 5. ovoga Pravilnika te životopisi kandidata.

Članak 18.

(1) Vojni specijalisti promiču se ispunjavanjem zakonskih uvjeta za promicanje, bez obzira na godine života i vojnu izobrazbu.

(2) Promicanje vojnih specijalista provodi se prema kriterijima i postupku za djelatne vojne osobe propisanim člancima 9. – 17. ovoga Pravilnika u skladu s brojem i strukturom činova za promicanje vojnih specijalista utvrđenim godišnjim planom promicanja.

V. UBRZANO PROMICANJE

Članak 19.

(1) Kandidati za ubrzano promicanje uvrštavaju se na rangirani popis kandidata za promicanje (Tiskanica RP – Č) u skladu s kriterijima iz članka 99. Zakona, uz napomenu »ubrzano promicanje«.

(2) Odabir kandidata za ubrzano promicanje provodi se zajedno s odabirom ostalih kandidata za promicanje prema kriterijima i postupku propisanom člancima 9. – 17. ovoga Pravilnika.

VI. POSTUPAK ZA IZVANREDNO PROMICANJE

Članak 20.

(1) Časnik i dočasnik mogu biti izvanredno promaknuti u neposredno viši čin jedanput tijekom službe, bez obzira na uvjete propisane Zakonom ako je obavljanjem službe stekao posebne zasluge za Oružane snage.

(2) Ograničenje iz stavka 1. ovoga članka ne primjenjuje se u vrijeme ratnog stanja ili u stanju neposredne ugroženosti neovisnosti, jedinstvenosti i opstojnosti Republike Hrvatske.

Članak 21.

(1) Postupak za izvanredno promicanje časnika može pokrenuti ministar obrane, zamjenik ministra obrane, pomoćnik ministra obrane, načelnik Glavnog stožera ili časnik raspoređen odnosno imenovan na ustrojbeno mjesto generala/admirala. Prijedlog za izvanredno promicanje časnika dostavlja se na tiskanici IP (Prilog 5.) uz pisano obrazloženje posebnih zasluga za Oružane snage.

(2) Prijedlog za izvanredno promicanje časnika (Tiskanica IP) dostavlja se ustrojstvenoj jedinici Ministarstva obrane nadležnoj za ljudske resurse na obradu.

(3) Prijedloge za izvanredno promicanje časnika razmatra Kadrovski savjet Ministarstva obrane.

(4) Postupak za izvanredno promicanje dočasnika može pokrenuti načelnik Glavnog stožera ili časnik raspoređen odnosno imenovan na ustrojbeno mjesto generala/admirala. Prijedlog za izvanredno promicanje dočasnika dostavlja se na tiskanici IP (Prilog 5.) uz pisano obrazloženje posebnih zasluga za Oružane snage.

(5) Prijedlog za izvanredno promicanje dočasnika (Tiskanica IP) dostavlja se ustrojstvenoj jedinici Glavnog stožera nadležnoj za personalne poslove.

(6) Prijedloge za izvanredno promicanje dočasnika razmatra kadrovski savjet iz članka 15. stavka 2. ovoga Pravilnika.

(7) Prijedlog odluke za izvanredno promicanje časnika s pisanim obrazloženjem posebnih zasluga za Oružane snage ministar obrane dostavlja Predsjedniku Republike Hrvatske.

(8) Prijedlogu odluke iz stavka 7. ovoga članka prilažu se uvjerenja iz članka 5. ovoga Pravilnika.

VII. POSTUPAK ZA PROMICANJE PRIČUVNIKA

Članak 22.

(1) Promicanje pričuvnih časnika i dočasnika provodi se prema kriterijima i postupku za djelatne vojne osobe propisanim člancima 9. – 17. ovoga Pravilnika, ali u odvojenoj proceduri, u skladu s brojem i strukturom činova za promicanje pričuvnika utvrđenim godišnjim planom promicanja.

(2) U postupak promicanja pričuvnika zajedno su uključeni pripadnici ugovorne pričuve i pripadnici razvrstane pričuve kojima je određen ratni raspored u pričuvnoj postrojbi.

(3) U trajanje vojne službe pričuvnicima se uračunava vrijeme provedeno u djelatnoj vojnoj službi i ugovornoj pričuvi te vrijeme provedeno na ratnom rasporedu u razvrstanoj pričuvi Oružanih snaga.

VIII. IZVANREDNA DODJELA ČINA I PROMICANJE U RATNOM STANJU I U STANJU NEPOSREDNE UGROŽENOSTI NEOVISNOSTI, JEDINSTVENOSTI I OPSTOJNOSTI REPUBLIKE HRVATSKE

Članak 23.

(1) U ratnom stanju i u stanju neposredne ugroženosti neovisnosti, jedinstvenosti i opstojnosti Republike Hrvatske prijedlog za izvanrednu dodjelu čina ili izvanredno promicanje može podnijeti zapovjednik bojne, njemu ravne ili više razine ili voditelj odgovarajuće razine za svoje podređene na Tiskanici IP.

(2) U postupku izvanredne dodjele čina i izvanrednog promicanja u ratnom stanju i stanju neposredne ugroženosti neovisnosti, jedinstvenosti i opstojnosti Republike Hrvatske primjenjuju se odredbe ovoga Pravilnika kojima se propisuje postupak za izvanredno promicanje časnika i dočasnika.

IX. URUČENJE IZVODA IZ ODLUKE O DODJELI ČINA I PROMICANJU VOJNIH OSOBA U ČINOVE

Članak 24.

(1) Odluka o dodjeli prvoga čina, časničkog, dočasničkog ili vojničkog/mornaričkog je skupna.

(2) Vojnim osobama kojima je dodijeljen čin, odnosno koje su promaknute u časnički, dočasnički ili vojnički/mornarički čin uručuje se ovjereni izvod iz odluke.

(3) Izvode iz odluka iz stavka 1. ovoga članka priprema:

– ustrojstvena jedinica Glavnog stožera nadležna za personalne poslove za sve časničke činove te za dočasnike i vojnike/mornare na službi u Ministarstvu obrane

– ustrojstvena jedinica Oružanih snaga nadležna za upravljanje osobljem za sve ostale činove koji nisu obuhvaćeni podstavkom 1. ovoga stavka.

Članak 25.

(1) Izvodi iz odluka o dodjeli čina i promicanju u činove u pravilu se uručuju u sljedećim prigodama:

– Dan državnosti 25. lipnja

– Dan Oružanih snaga 28. svibnja

– Dan pobjede i domovinske zahvalnosti i Dan hrvatskih branitelja 5. kolovoza.

(2) Izvodi iz odluka o dodjeli čina i promicanju u činove mogu se uručivati i prigodom obilježavanja ostalih blagdana u Republici Hrvatskoj te dana ustrojstvenih jedinica i posebnih dijelova Oružanih snaga.

X. EVIDENCIJA DODJELE ČINOVA I PROMICANJA VOJNIH OSOBA U ČINOVE

Članak 26.

(1) Podatke o dodjeli čina i promicanju u časničke činove unose u bazu podataka nadležni djelatnici ustrojstvene jedinice Ministarstva obrane nadležne za ljudske resurse.

(2) Podatke o dodjeli čina i promicanju u dočasničke i vojničke/mornaričke činove unose u bazu podataka nadležni djelatnici ustrojstvene jedinice Glavnog stožera i Oružanih snaga nadležne za personalne poslove.

(3) Izvodi iz odluka o dodjeli činova i promicanju vojnih osoba u činove ulažu se u glavni osobnik.

XI. PRIJELAZNE I ZAVRŠNE ODREDBE

Članak 27.

(1) Iznimno od odredbe članka 10. ovoga Pravilnika, za promicanje u 2014. godini, popis djelatnih vojnih osoba koje ispunjavaju Zakonom propisane uvjete za promicanje i rangirani popis kandidata za promicanje utvrđuje Uprava za personalne poslove Glavnog stožera odnosno Središnjica za upravljanje osobljem u roku od osam dana od dana stupanja na snagu ovoga Pravilnika.

(2) Iznimno od odredbe članka 11. ovoga Pravilnika, za promicanje u 2014. godini, popis djelatnih vojnih osoba koje ispunjavaju Zakonom propisane uvjete za promicanje u čin generala/admirala utvrđuje Uprava za ljudske resurse u roku od osam dana od dana stupanja na snagu ovoga Pravilnika.

(3) Iznimno od odredbe članka 13. ovoga Pravilnika, za promicanje u 2014. godini, prijedlozi izmjena i dopuna rangiranih popisa kandidata za promicanje s obrazloženjima dostavljaju se Upravi za personalne poslove Glavnog stožera odnosno Središnjici za upravljanje osobljem koje izrađuju revidirani popis kandidata.

(4) Popisi iz stavaka 1. i 3. ovoga članka obuhvaćaju i djelatne vojne osobe koje će do kraja 2014. godine ispuniti Zakonom propisane uvjete za promicanje s očekivanim datumom ispunjenja.

(5) Djelatne vojne osobe iz stavka 4. ovoga članka promiču se u skladu s dinamikom promicanja iz godišnjeg plana promicanja, ako na dan promicanja ispunjavaju Zakonom propisane uvjete za promicanja.

Članak 28.

Prilozi 1. – 5. iz ovoga Pravilnika nalaze se u prilogu ovoga Pravilnika i njegov su sastavni dio.

Članak 29.

Danom stupanja na snagu ovoga Pravilnika prestaje važiti Odluka o donošenju Pravilnika o postupku za dodjelu činova i promaknuću vojnih osoba u činove (»Narodne novine«, br. 140/2003).

Članak 30.

Ovaj Pravilnik stupa na snagu prvoga dana od dana objave u »Narodnim novinama«.

Klasa: 023-03/14-04/17

Urbroj: 512-01-14-2

Zagreb, 2. svibnja 2014.

Ministar
Ante Kotromanović, v. r.

[PRILOG 1. – PRILOG 5.](dodatni/431506.pdf)

55 05.05.2014 Pravilnik o dodjeli činova i promicanju vojnih osoba u činove

55 05.05.2014 Pravilnik o dodjeli činova i promicanju vojnih osoba u činove

55 05.05.2014 Pravilnik o dodjeli činova i promicanju vojnih osoba u činove

Pravilnik, NN 55/2014-1039